ओह् अपनी लाड़ी ते ञ्यानें गी खूब ऐश करोआंदा ऐ। पर दूई बक्खी हकीकत ओह्‌‌दी त्रीमत ते मा-प्यो प्रकाश दी हरकतें थमां बड़े दुखी न। इक्क ते प्रकाश उंदी कमाई उप्पर ऐश करदा ऐ ते कन्नै गै अक्खीं बी दस्सदा ऐ। कदें-कदें हकीकत ते ओह्‌दी त्रीमत दा झगड़ा बी होई जंदा ऐ जे ओह् सारा दिन घरा दे कम्मै च लग्गी दी रौंह्‌दी ऐ ते ओह्‌दी जठानी हर बेल्लै मेकअप करियै अपने घरै आह्‌ले कन्नै सैर सपाटे करदी रौंह्‌दी ऐ। उस्सी कम्मा लेई आक्खो ते जवाब मिलदा ऐ ते कम्म करी-करियै ओह्‌दे हत्थ खराब हुंदे न। हकीकत दा पुत्र स्कूला दी वर्दी लेई तरसदा रौंह्‌दा ऐ ते सरकारी स्कूला च पढ़दा ऐ जबके प्रकाश दे ञ्यानें प्राइवेट स्कूला च पढ़दे न ते ओह् रोज अपने ञ्यानें लेई नमें-नमें टल्ले ते त्रीमता लेई साड़ियां आनदा ऐ। अपने लौह्‌के भ्राऽ भरजाई ते मा-प्यो लेई कोई हमदर्दी नेईं ओह्‌दे दिला च। आखर हर चीज़ दी हद हुंदी ऐ।